Itä saa mitä tilaa – suunnitellaan yhdessä elämäsi keskus
Itä saa mitä tilaa – suunnitellaan yhdessä elämäsi keskus Kulttuurikeskus Stoa uudistuu ja laajenee 2030-luvulla. Tavoitteemme on tehdä tila, joka on koko Itä-Helsingin ikioma ylpeyden aihe ja itähelsinkiläisen kulttuurin ja arjen keskus. Tulevaisuuden Stoassa voit luoda, kokea, harrastaa, leikkiä, työskennellä, juhlia, oppia ja opiskella. Koska kukaan ei tunne itää paremmin kuin sen asukkaat, kutsumme kaupunkilaiset ideoimaan, millainen yhteinen Stoamme voisi olla 2030-luvulla. Tule mukaan muodostamaan ideoiden ja toiveiden 2030°+-yhteisöteosta Stoan galleriaan 24.–29.10.2023. Osallistua voit talon aukioloaikoina eli ma-to klo 8-20, pe klo 8-18, la klo 10-16 ja su klo 12-18. Kolmiulotteisen osallistavan teoksen Stoan galleriaan ovat suunnitelleet tutkija-taiteilijat Lauri Jäntti ja Francisco Trento sekä kuvataiteilija Anniina Lius. Teos rakentuu ja täydentyy Stoan Tulevaisuuslaboratoriossa vierailevien kaupunkilaisten ajatuksista, ideoista, haaveista, toiveista ja niiden kytköksistä. Stoassa 24.–29.10. järjestettävässä Tulevaisuuslaboratorio-tapahtumakokonaisuudessa kaupunkilaiset rakentavat Stoan yhteistä tulevaisuusnäkymää. Tapahtumakokonaisuuteen kuuluu kaikille kaupunkilaisille avoimen 2030°+-yhteisöteoksen lisäksi eri vierailijaryhmille suunnattuja työpajoja sekä kävijöille jaettavia tehtäväpaketteja. Kertyvää tietoa hyödynnämme Stoan tulevan laajennusosan ja perusparannuksen suunnittelussa. Tulevaisuuden Stoa luodaan yhdessä – osallistu suunnitteluun ja tee Stoasta elämäsi keskus! Järj. Kaikki Itä-Helsingin kulttuurikeskus Stoan toimijat yhdessä: Itäkeskuksen kirjasto, kulttuuripalvelut, Nuorten toimintatalo Kipinä, Työväenopisto ja Arbis